Úradný vestník L 236 , 23/09/2003 S. 0934 - 0939



Protokol č. 2 o reštrukturalizácii českého oceliarskeho priemyslu 1. Bez toho, aby boli dotknuté ustanovenia článkov 87 a 88 zmluvy o ES, sa štátna pomoc poskytnutá v rokoch 1997 až 2003 Českou republikou na účely reštrukturalizácie určitým častiam českého oceliarskeho priemyslu považuje za zlučiteľnú so spoločným trhom, ak: - obdobie uvedené v článku 8 ods. 4 protokolu č. 2 k Európskej dohode o pridružení uzatvorenej medzi Európskymi spoločenstvami a ich členskými štátmi na strane jednej a Českou republikou na strane druhej [1] týkajúceho sa výrobkov ESUO bolo predĺžené do dňa pristúpenia, - podmienky stanovené v pláne reštrukturalizácie, na ktorých základe bola predĺžená platnosť uvedeného protokolu, budú dodržané počas celého obdobia rokov 2002 až 2006, - sú splnené podmienky stanovené v tomto protokole a - po pristúpení nebude českému oceliarskemu priemyslu vyplatená žiadna štátna pomoc na reštrukturalizáciu. 2. Reštrukturalizácia českého oceliarskeho priemyslu, ako je opísaná v podnikateľských zámeroch obchodných spoločností uvedených v prílohe 1, a v súlade s podmienkami stanovenými v tomto protokole, bude ukončená najneskôr 31. decembra 2006 (ďalej len "koniec obdobia reštrukturalizácie"). 3. Štátna pomoc môže byť v rámci programu reštrukturalizácie českého oceliarskeho priemyslu poskytnutá výlučne spoločnostiam uvedeným v prílohe 1 (ďalej len "oprávnené spoločnosti"). 4. Oprávnená spoločnosť nesmie: a) v prípade zlúčenia so spoločnosťou, ktorá nie je uvedená v prílohe 1, previesť na ňu výhody zo štátnej pomoci poskytnutej oprávnenej spoločnosti; b) prevziať aktíva akejkoľvek spoločnosti, ktorá nie je uvedená v prílohe 1, na ktorú bol do 31. decembra 2006 vyhlásený konkurz. 5. Každá následná privatizácia ktorejkoľvek oprávnenej spoločnosti musí spĺňať podmienky a zásady týkajúce sa rentability, štátnej pomoci a zníženia výrobnej kapacity vymedzené v tomto protokole. 6. Celková reštrukturalizačná pomoc, ktorá má byť poskytnutá oprávneným spoločnostiam, bude určená na základe hľadísk stanovených v schválenom pláne reštrukturalizácie českého oceliarskeho priemyslu a v jednotlivých podnikateľských zámeroch schválených Radou. Pomoc vyplatená v období rokov 1997-2003 nesmie v žiadnom prípade presiahnuť limit 14147425201 CZK. Z tejto celkovej sumy získa Nová Huť najviac 5700075201 CZK, Vítkovice Steel najviac 8155350000 CZK a Válcovny plechu Frýdek Místek najviac 292000000 CZK v závislosti od požiadaviek vymedzených v schválenom pláne reštrukturalizácie. Pomoc sa poskytuje iba jedenkrát. Česká republika neposkytne žiadnu ďalšiu pomoc na účely reštrukturalizácie českého oceliarskeho priemyslu. 7. Čistý objem zníženia výrobnej kapacity pre hotové výrobky, ktorý je Česká republika povinná dosiahnuť v období rokov 1997-2006, sa stanovuje na 590000 ton. Zníženie výrobnej kapacity bude merané iba na základe trvalého uzavretia výrobných zariadení ich fyzickým zničením tak, aby už nemohli byť uvedené do prevádzky. Vyhlásenie konkurzu na oceliarsku spoločnosť nemožno považovať za zníženie výrobnej kapacity. Vyššie uvedená úroveň čistého zníženia výrobnej kapacity a každé zníženie výrobnej kapacity, ktoré bolo v programoch reštrukturalizácie označené za nevyhnutné, bude ukončené v súlade s časovým harmonogramom v prílohe 2. 8. Česká republika do pristúpenia zruší prekážky obchodu na trhu s uhlím v súlade s acquis tak, aby české oceliarske spoločnosti mali prístup k uhliu za medzinárodné trhové ceny. 9. Vykoná sa podnikateľský zámer pre oprávnenú spoločnosť Nová Huť. Najmä: a) závod Vysoké Pece Ostrava bude včlenený do organizačného rámca Novej Hute nadobudnutím výlučného vlastníctva. Bude stanovený cieľový dátum tohto zlúčenia vrátane určenia zodpovednosti za jeho vykonanie; b) reštrukturalizačné snahy sa zamerajú na to, aby: - sa Nová Huť zmenila z výrobne orientovaného podniku na trhovo orientovaný a zlepšila výkonnosť a účinnosť svojho obchodného riadenia vrátane väčšej prehľadnosti nákladov, - Nová Huť prehodnotila svoj sortiment výrobkov a vstúpila na trhy s vyššou pridanou hodnotou, - Nová Huť vykonala investície potrebné na dosiahnutie vyššej kvality hotových výrobkov v krátkej dobe; c) sa vykoná reštrukturalizácia zamestnanosti; do 31. decembra 2006 sa dosiahne úroveň produktivity porovnateľná s úrovňou skupín výrobkov oceliarskeho priemyslu EÚ na základe konsolidovaných čísiel dotknutých oprávnených spoločností; d) sa do pristúpenia dosiahne súlad s príslušným acquis spoločenstva v oblasti ochrany životného prostredia vrátane nevyhnutných investícií uvedených v podnikateľskom zámere. V súlade s podnikateľským zámerom sa tiež vykonajú potrebné budúce investície do integrovanej prevencie a kontroly znečisťovania, aby sa do 1. novembra 2007 zabezpečil súlad so smernicou 96/61/ES o integrovanej prevencii a kontrole znečisťovania životného prostredia [2]. 10. Vykoná sa podnikateľský zámer pre oprávnenú spoločnosť Vítkovice Steel. Najmä: a) valcovňa Duo bude najneskôr 31. decembra 2006 natrvalo uzavretá. V prípade kúpy spoločnosti strategickým investorom bude kúpna zmluva podmienená uzatvorením do tohto dňa; b) reštrukturalizačné snahy sa zamerajú na: - zvýšenie priameho predaja a väčšiu pozornosť zníženiu nákladov, čo je základným predpokladom účinnejšieho obchodného riadenia, - prispôsobenie sa dopytu trhu a preorientovanie sa na výrobky s vyššou pridanou hodnotou, - presunutie navrhovanej investície do sekundárnej oceliarskej výroby z roku 2004 na rok 2003, aby mohla byť spoločnosť konkurencieschopná viac z hľadiska kvality ako z hľadiska ceny; c) súlad s príslušným acquis spoločenstva v oblasti ochrany životného prostredia vrátane nevyhnutných investícií uvedených v podnikateľskom zámere, ktoré zahŕňajú potrebu budúcich investícií súvisiacich s integrovanou prevenciou a kontrolou znečisťovania životného prostredia, bude dosiahnutý do pristúpenia. 11. Vykoná sa podnikateľský zámer pre oprávnenú spoločnosť Válcovny plechu Frýdek Místek (VPFM). Najmä: a) valcovne za tepla č. 1 a 2 budú natrvalo uzavreté do konca roka 2004; b) reštrukturalizačné snahy sa zamerajú na: - investície potrebné na dosiahnutie vyššej kvality hotových výrobkov v krátkej dobe; - uprednostnenie vykonania identifikovaných kľúčových možností zvýšenia zisku (vrátane reštrukturalizácie zamestnanosti, zníženia nákladov, zvýšenia výnosov a presmerovania odbytu). 12. Všetky následné zmeny v celkovom pláne reštrukturalizácie a v jednotlivých plánoch reštrukturalizácie musia byť schválené Komisiou a, ak je to vhodné, Radou. 13. Reštrukturalizácia sa vykoná za plnej transparentnosti a na základe zásad trhového hospodárstva. 14. Komisia a Rada budú pred pristúpením a po pristúpení do konca obdobia reštrukturalizácie pozorne v súlade s odsekmi 15 až 18 sledovať vykonávanie reštrukturalizácie a plnenie podmienok vymedzených v tomto protokole týkajúcich sa rentability, štátnej pomoci a zníženia výrobnej kapacity. Na tento účel bude Komisia predkladať Rade správy. 15. Komisia a Rada budú sledovať hodnoty reštrukturalizácie stanovené v prílohe 3. 16. Sledovanie bude zahŕňať nezávislé hodnotenie, ktoré bude vykonané v rokoch 2003, 2004, 2005 a 2006. Test rentability stanovený Komisiou je významným prvkom v zabezpečení rentability. 17. Česká republika bude plne spolupracovať vo vzťahu k všetkým monitorovacím opatreniam. Najmä: - bude Komisii do konca reštrukturalizačného obdobia podávať polročné správy o reštrukturalizácii oprávnených spoločností najneskôr do 15. marca a 15. septembra každého roka, - prvá správa musí byť doručená Komisii do 15. marca 2003 a posledná správa do 15. marca 2007, pokiaľ Komisia nerozhodne inak, - správy musia obsahovať všetky údaje potrebné na sledovanie procesu reštrukturalizácie a obmedzenie a využitie výrobnej kapacity a poskytovať dostatočné finančné údaje na zhodnotenie splnenia podmienok a požiadaviek uvedených v tomto protokole. Správy musia obsahovať najmenej informácie stanovené v prílohe 4, pričom Komisia si vyhradzuje právo na ich zmenu so zreteľom na svoje skúsenosti počas monitorovacieho procesu. Okrem obchodných správ jednotlivých spoločností uvedených v prílohe 1 bude vypracovaná správa o celkovej situácii českého oceliarskeho odvetvia vrátane najnovšieho makroekonomického vývoja, - Česká republika zaviaže oprávnené spoločnosti, aby sprístupnili všetky údaje, ktoré by mohli byť za iných okolností považované za dôverné. Komisia pri podávaní správ Rade zabezpečí, aby dôverné informácie týkajúce sa jednotlivých spoločností neboli zverejnené. 18. Komisia je oprávnená kedykoľvek rozhodnúť o poverení nezávislého poradcu, ktorý zhodnotí výsledky monitorovania, vykoná akékoľvek nevyhnutné preskúmanie a podá správu Komisii a Rade. 19. Ak Komisia na základe správ uvedených v odseku 16 zistí, že sa vyskytli podstatné odchýlky od finančných údajov, na základe ktorých bola hodnotená rentabilita, môže požadovať od Českej republiky, aby prijala vhodné opatrenia na posilnenie reštrukturalizačných opatrení dotknutých oprávnených spoločností. 20. Ak by sa monitorovaním preukázalo, že: a) podmienky pre prechodnú úpravu uvedené v tomto protokole neboli splnené, alebo že b) záväzky prijaté v rámci predĺženia obdobia, počas ktorého môže Česká republika výnimočne poskytnúť štátnu pomoc pre reštrukturalizáciu svojho oceliarskeho priemyslu podľa európskej dohody [3], neboli splnené, alebo že c) Česká republika v priebehu obdobia reštrukturalizácie poskytla oceliarskemu priemyslu a najmä oprávneným spoločnostiam dodatočnú nezlučiteľnú štátnu pomoc, stratí prechodná úprava uvedená v protokole platnosť. Komisia prijme vhodné opatrenia, ktoré budú od dotknutej spoločnosti vyžadovať vrátenie akejkoľvek pomoci poskytnutej v rozpore s podmienkami stanovenými v tomto protokole. [1] Ú. v. ES L 360, 31.12.1994, s. 2. [2] Ú. v. ES L 257, 10.10.1996, s. 26. [3] Ú. v. ES L 360, 31.12.1994, s. 2. -------------------------------------------------- PRÍLOHA 1 SPOLOČNOSTI, KTORÉ SÚ OPRÁVNENÉ NA ZÍSKANIE ŠTÁTNEJ POMOCI PODĽA PROGRAMU REŠTRUKTURALIZÁCIE OCELIARSKEHO PRIEMYSLU ČESKEJ REPUBLIKY NOVÁ HUŤ, a. s. Vratimovská 689 707 02 Ostrava-Kunčice Česká republika VÍTKOVICE STEEL, a. s. Ruská 2887/101 706 02 Ostrava — Vítkovice Česká republika VÁLCOVNY PLECHU, a. s. Křižíkova 1377 Frýdek — Místek Česká republika -------------------------------------------------- PRÍLOHA 2 HARMONOGRAM ZMIEN VÝROBNEJ KAPACITY (ZNIŽOVANIE A ZVYŠOVANIE) [1] Spoločnosť | Zariadenie | Zmena výrobnej kapacity (t/rok) | Dátum zmeny výrobnej kapacity | Dátum trvalého uzavretia | Poldi Hütte | Valcovne V1-V8 | -120000 | 1.8.1999 | 31.5.2000 | VPFM | Valcovne za tepla č. 1 & 2 | -70000 | 31.12.2004 | 31.12.2005 | Vítkovice Steel | Valcovňa Duo | -130000 | 30.6.2006 | 31.12.2006 | Nová Huť | Profilové valcovacie trate veľkého priemeru - HCC | -600000 | 31.8.2006 | 31.12.2006 | Nová Huť | Profilová valcovacia trať | +330000 | 1.1.2007 | — | | Čistá zmena výrobnej kapacity | -590000 | | | [1] Zníženie výrobnej kapacity by malo byť trvalej povahy, ako je uvedené v rozhodnutí Komisie č. 3010/91/ESUO (Ú. v. ES L 286, 16.10.1991, s. 20). -------------------------------------------------- PRÍLOHA 3 HODNOTY REŠTRUKTURALIZÁCIE A MONITOROVANIA 1. Rentabilita Pri zohľadnení osobitných účtovných pravidiel uplatňovaných Komisiou je každá oprávnená spoločnosť povinná dosiahnuť minimálny hrubý prevádzkový výsledok obratu (10 % pre neintegrované oceliarske podniky, 13,5 % pre integrované valcovne ocele) a minimálnu premenu 1,5 % obratu na vlastný kapitál najneskôr do 31. decembra 2006. Toto bude overené nezávislým hodnotením vykonávaným každý rok počas obdobia rokov 2003 až 2006, ako je stanovené v odseku 16 protokolu. 2. Produktivita Celková produktivita porovnateľná s celkovou produktivitou dosahovanou oceliarskym priemyslom EÚ sa dosiahne postupne do 31. decembra 2006. Toto bude overené nezávislým hodnotením vykonávaným každý rok počas obdobia rokov 2003 až 2006, ako je stanovené v odseku 16 protokolu. 3. Zníženie nákladov Osobitný význam sa prikladá zníženiu nákladov ako jednému z kľúčových prvkov rentability. Toto bude úplne vykonané v súlade s podnikateľskými zámermi oprávnených spoločností. -------------------------------------------------- PRÍLOHA 4 ORIENTAČNÝ ZOZNAM POŽADOVANÝCH INFORMÁCIÍ 1. Výroba a trhové dopady - mesačná výroba surovej ocele, polotovarov a hotových výrobkov podľa kategórie a podľa sortimentu výrobkov, - predané výrobky vrátane objemu, cien a trhov, rozdelené podľa sortimentu výrobkov. 2. Investície - podrobnosti o uskutočnených investíciách, - dátum ukončenia, - investičné náklady, zdroje financovania a výška akejkoľvek súvisiacej pomoci, - dátum výplaty pomoci, ak bola nejaká vyplatená. 3. Znižovanie pracovnej sily - počet a časové rozvrhnutie strát zamestnania, - vývoj zamestnanosti v oprávnených spoločnostiach (rozlíšený podľa priamej a nepriamej zamestnanosti). 4. Výrobná kapacita (so zreteľom na celé oceliarske odvetvie v Českej republike) - dátum alebo predpokladaný dátum ukončenia výroby uzatváraných výrobných kapacít vyjadrených v MPP (maximálnej možnej ročnej výrobe, ktorú možno dosiahnuť za bežných pracovných podmienok) a ich opis, - dátum (alebo predpokladaný dátum) demontáže dotknutých zariadení v zmysle rozhodnutia Komisie č. 3010/91/ESUO o informáciách, ktoré majú oceliarske podniky poskytovať o svojich investíciách, [1] a podrobnosti o demontáži, - dátum (alebo predpokladaný dátum) zavedenia nových výrobných kapacít a ich opis, - vývoj celkovej výrobnej kapacity surovej ocele a hotových výrobkov v Českej republike podľa kategórií. 5. Náklady - rozčlenenie nákladov a vývoj ich zložiek v minulosti a v budúcnosti, najmä pokiaľ ide o zníženie nákladov na pracovnú silu, spotrebu energie, suroviny, príslušenstvo a obmedzenie vonkajších služieb. 6. Finančná výkonnosť - vývoj vybraných kľúčových finančných ukazovateľov s cieľom zabezpečiť vývoj smerujúci k rentabilite (finančné výsledky a ukazovatele musia byť poskytované spôsobom, ktorý umožňuje porovnanie s finančným plánom reštrukturalizácie spoločnosti a musí obsahovať test rentability stanovený Komisiou), - úroveň finančného zaťaženia, - podrobnosti a časové rozvrhnutie poskytnutej pomoci, - podrobnosti a časové rozvrhnutie vyplatenia už poskytnutej pomoci, - podmienky nových úverov (bez ohľadu na zdroj). 7. Privatizácia - predajná cena a vyriešenie existujúcich záväzkov, - naloženie s výnosom z predaja, - dátum predaja, - finančné postavenie spoločnosti v čase predaja, - hodnota spoločnosti/aktív v čase predaja a použitá metóda ocenenia. 8. Vytvorenie novej spoločnosti alebo nových závodov zahŕňajúce rozšírenie výrobnej kapacity - totožnosť každého účastníka zo súkromného a verejného sektoru, - zdroje ich financovania pre vytvorenie novej spoločnosti alebo nových závodov, - podmienky účasti súkromných alebo verejných akcionárov, - štruktúra riadenia novej spoločnosti. [1] Ú. v. ES L 286, 16.10.1991, s. 20. --------------------------------------------------